Komisijos sprendimas
2004 m. kovo 17 d.
dėl registruotų arklių įvežimo iš Pietų Afrikos tam tikrų apsaugos priemonių
(pranešta dokumentu Nr. C(2004) 808)
(tekstas svarbus EEE)
(2004/262/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB nustatančią gyvūnų, įvežamų į Bendriją iš trečiųjų šalių veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB, ypač į jos 18 [1] straipsnio 1 dalį,
kadangi:
(1) 1990 m. birželio 26 d. Tarybos direktyva 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų [2] importą iš trečiųjų šalių ir jų judėjimą nustato priemones, kurių reikia imtis prieš afrikinę arklių ligą.
(2) Komisijos sprendimas 97/10/EB nustatė gyvūnų sveikatos reikalavimus dėl registruotų arklių laikino įvežimo ir importo į Bendriją iš tam tikrų Pietų Afrikos dalių [3].
(3) Afrikinės arklių ligos protrūkis buvo pastebėtas tarp arklių, laikomų Vakarų Gerosios Vilties kyšulio provincijos stebėjimo zonoje, esančioje apie 40 km nuo afrikinės arklių ligos neapimtos zonos, kuri buvo įkurta pagal Sprendimą 97/10/EB ir yra vienintelė teritorija Pietų Afrikoje, iš kur arkliai gali būti eksportuojami į kitas šalis.
(4) Kompetentingos Pietų Afrikos veterinarijos tarnybos ėmėsi būtinų priemonių šiai ligai kontroliuoti, įskaitant ligai imlių gyvūnų vakcinaciją 20 km spinduliu aplink protrūkio zoną.
(5) Šios ligos paplitimas Vakarų Gerosios Vilties kyšulio stebėjimo zonoje gali sukelti rimtą pavojų Bendrijos arklinių šeimos gyvūnams; tačiau vakcinacija teritorijoje, esančioje šalia ligos neapimtos zonos, leidžia išvengti tolimesnio regionavimo pagal Bendrijos teisės aktus ir tarptautinius sveikatos standartus.
(6) Nors institucijos sustabdė registruotų arklių eksportą iš ligos neapimtos zonos į valstybes nares, yra būtina Bendrijos mastu priimti apsaugos priemones dėl registruotų arklių laikino įvežimo, tranzito ir importo iš Pietų Afrikos
(7) Reikia sustabdyti registruotų arklių laikiną įvežimą, nuolatinį importą ir tranzitą iš Pietų Afrikos. Tačiau, ši padėtis turėtų būti persvarstyta atsižvelgiant į kompetentingų institucijų pateiktą informaciją ir į ligos kontroliavimo priemonių poveikį.
(8) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės uždraudžia registruotų arklių laikiną įvežimą, tranzitą ir importą iš Pietų Afrikos.
2 straipsnis
Valstybės narės, atsižvelgdamos į šį sprendimą, pakeičia priemones, taikomas registruotų arklių laikinam įvežimui, importui ir tranzitui iš Pietų Afrikos. Apie tai jos nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2004 m. kovo 17 d.